La Biblioteca municipal de Bétera es dóna a conèixer entre els escolars
17 de novembre de 2021

Baix l'eslògan “Coneix la teua Biblioteca” l'Ajuntament ha posat en marxa una campanya per a animar als més xicotets a llegir i reforçar així el seu hàbit lector.

En paraules de l'Alcaldessa de Bétera, Elia Verdevío, ”sens dubte, és una iniciativa enriquidora que mostra la voluntat de l'àrea de Cultura per fomentar la lectura entre els més xicotets de Bétera. El valor de la lectura és insubstituïble perquè estimula la imaginació i ajuda al desenvolupament del pensament”.

L'activitat s'emmarca dins del Pla de Foment de la Lectura que en aquest cas va dirigit a nivells educatius entorn del curs de tercer de primària i que pretén a més el desenvolupament de la comprensió lectora per a potenciar la pràctica de la lectura entre l'alumnat.

L'objectiu se centra en donar a conéixer la Biblioteca municipal als xiquets i xiquetes, i a través d'ells a les seues famílies, i relacionar-la amb una experiència divertida i enriquidora mitjançant aquesta sessió d'animació lectora.

L'activitat, que s'està duent a terme durant aquesta setmana, consisteix en primer lloc en la recepció i visita a la Biblioteca, on s'explica què és una Biblioteca, que serveis ofereix i com fer-se socis. Per a continuar amb una sessió d'animació lectora de la mà de Rodamons Teatre que finalitza amb un temps per a l'observació i l'esplai en l'entorn. “Amb aquesta activitat animada on la música i la lectura s'uneixen, impulsem d'una manera distesa i molt animada la lectura entre els escolars”, ha explicat el regidor de Cultura, Manuel Chover.

A més de ser, tal com ha indicat el regidor, “una altra manera més de promocionar les nostres instal·lacions i els bons serveis que donem a la Biblioteca” que recentment ha obert dos clubs de lectura dirigits a la població adulta i juvenil.